På onsdag fylder Jørn Utzon, der har haft sin opvækst i Aalborg, 90 år. Han er ikke selv til stede ved fødselsdagsceremonien. De indbudte er kun personale og studerende ved Aalborg Universitets Arkitektur & Design-uddannelse. Klokken 15.30 vises filmen "Skyer" af Pi Michael, der handler om Jørn Utzon og skabelsen af Operahuset i Sydney. Efter filmen er der kaffe og kagemand i Utzon Centret, og det er muligt at se bygningen indefra, selvom den først åbner officielt den 28. maj. Utzon Center bliver et aktivt udstillings- og konferencecenter med skiftende udstillinger. Centret skal deltage aktivt i uddannelsen og udviklingen af Danmarks ungdom samt skabe et forum, hvor firmaer, arkitekter, designere og forbrugere kan interagere. Desuden bliver det åbent for turister og andre kunstinteresserede.

Referat:
Utzon Centret åbner først 28. maj, men tyvstarter på arkitektens 90-års-fødselsdag, og fejrer dagen med en filmfremvisning og et smugkig på centret.